钦定古今图书集成/理学汇编/文学典/第104卷 > 黄凤翔
## 钦定古今图书集成/理学汇编/文学典/第104卷 > 黄凤翔

按《云南通志》：“凤翔，字冲霄，云南府人。与其兄翱少相
师友。始为诸生时，下第，作拟录，监临者见而嗔之。会
观风合试，兄弟竞爽，偶刻新碑，令暗中索模之，限以
五索，不待五而呈，其依古点画一不遗，始惊异称赏。
乃屡试不偶。至乙卯初场，为房考所弃，及取其表读
之，骈丽精绝，遂惊喜以荐。丙戌成进士，为西曹郎，尚”
风节。有阉宦盗宫嫔宝簪，尚书唐渔石为翔座主，属
翔鞫之，乃直穷其状。唐大恐，为构祸端，遂麾为重庆
守。因讯黄总戎事，执法不阿，为当事所忌。拂衣归，杜
门理旧业，所著甚富。蜀人简西峃常问杨慎曰：“黄竹
泉平平耳。”曰：“公无言如竹泉者，宇内未易得也。”